Il-ħelsien ta' Sijon mill-jasar Stenbaħ! Stenbaħ! Xidd il-qawwa tiegħek, Sijon! Ilbes mill-isbaħ, Ġerusalemm, belt qaddisa! Fik il-pagan jew l-imniġġes ma jidħolx aktar. Tfarfar mit-trab, qum, ilsira Ġerusalemm, ħoll l-irbit minn għonqok, ilsira bint Sijon! Għax dan jgħid il-Mulej: "Kontu mibjugħa b'xejn, u mingħajr flus tinfdew." Għax dan jgħid sidi l-Mulej: "Niżel il-poplu tiegħi żmien ilu fl-Eġittu, biex jgħammar hemm barrani; u l-Assirja għakksitu għal xejn b'xejn. U issa x'se nagħmel jien hawnhekk? Oraklu tal-Mulej. Il-poplu tiegħi kien meħud bla flus, u l-ħakkiema tiegħu jiftaħru b'dan. Oraklu tal-Mulej. Ismi mkasbar kull jum. Għalhekk il-poplu tiegħi jagħraf ismi; jagħraf dakinhar li hu jien li kont ngħid: 'Hawn jien!" Kemm huma sbieħ fuq il-muntanji r-riġlejn ta' min iħabbar il-bxara, ta' min ixandar is-sliem, ta' min iħabbar ir-risq, ta' min ixandar is-salvazzjoni, u jgħid lil Sijon: "Alla tiegħek isaltan!" Ismagħha l-għajta! L-għassiesa tiegħek għollew leħenhom, ilkoll flimkien jgħajtu bil-ferħ, għax raw b'għajnejhom lill-Mulej rieġa' lura f'Sijon. Intom, ħerbiet ta' Ġerusalemm, għajtu lkoll bil-ferħ, għax farraġ il-Mulej il-poplu tiegħu, feda lil Ġerusalemm. Kixef il-Mulej id-driegħ tiegħu qaddis, quddiem il-ġnus kollha, u raw it-truf kollha tal-art is-salvazzjoni ta' Alla tagħna. Itilqu, itilqu, oħorġu minn hemm , tmissu xejn imniġġes. Oħorġu minn ġo nofsha! Tnaddfu, intom li ġġorru tagħmir il-Mulej. Għax intom ma toħorġux imgħaġġla, u ma titilqux qiskom maħruba, għax jimxi quddiemkom il-Mulej u warajkom Alla ta' Iżrael. Is-sofferenzi tal-Qaddej tal-Mulej Araw! il-qaddej tiegħi jsib ir-risq, jintrefa', jogħla u jkun 'il fuq minn kulħadd. Bħalma ħafna ndiehxu minnu, - għax wiċċu tħassar, donnu ma kienx bniedem, u s-sura tiegħu ma kontx tqisha ta' bniedem - hekk għad jistagħġbu ħafna ġnus minħabba fih. Quddiemu s-slaten jagħlqu ħalqhom, għax għad jaraw ġrajja li qatt ma ssemmiet, u jifhmu dak li qatt ma semgħu bih.